OBRAZLOŽENJE 
 

Člankom 41. točkom 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22) propisano je da Gradska skupština Grada Zagreba donosi odluke i druge opće akte kojima uređuje pitanja iz samoupravnog djelokruga Grada Zagreba.

U razdoblju od 2003. do 2026. Grad Zagreb je donio pet strateških dokumenata u području izjednačavanja mogućnosti za osobe s invaliditetom: Zagrebačku strategiju jedinstvene politike za osobe s invaliditetom za razdoblje od 2003. do 2006. (Službeni glasnik Grada Zagreba 5/03), Zagrebačku strategiju izjednačavanja mogućnosti za osobe s invaliditetom u razdoblju od 2007. do 2010. (Službeni glasnik Grada Zagreba 5/07), Zagrebačku strategiju izjednačavanja mogućnosti za osobe s invaliditetom u razdoblju od 2011. do 2015. (Službeni glasnik Grada Zagreba 5/11), Zagrebačku strategiju izjednačavanja mogućnosti za osobe s invaliditetom u razdoblju od 2016. do 2020. (Službeni glasnik Grada Zagreba 4/16 i 10/18) te Zagrebačku strategiju izjednačavanja mogućnosti za osobe s invaliditetom u razdoblju od 2022. do 2025. (Službeni glasnik Grada Zagreba 22/22), čija je provedba produljena do kraja 2026. (Službeni glasnik Grada Zagreba 5/26). 
 
Prijedlog Zagrebačke strategije izjednačavanja mogućnosti za djecu s teškoćama u razvoju i osobe s invaliditetom u razdoblju od 2027. do 2030. (u daljnjem tekstu: Prijedlog Zagrebačke strategije 2027. - 2030.) usklađen je s Konvencijom Ujedinjenih naroda o pravima osoba s invaliditetom, dokumentom Unija ravnopravnosti: Strategija o pravima osoba s invaliditetom za razdoblje 2021.–2030. Europske komisije, Komunikacijom Europske komisije Unapređenje Strategije o pravima osoba s invaliditetom za razdoblje do 2030. iz 2026., Nacionalnim planom izjednačavanja mogućnosti za osobe s invaliditetom za razdoblje od 2021. do 2027., preporukama Pravobranitelja za osobe s invaliditetom te drugim relevantnim zakonodavnim i strateškim dokumentima Europske unije i Republike Hrvatske. 
 
Prijedlog Zagrebačke strategije 2027. - 2030. temelji se na iskustvima i rezultatima provedbe prethodnih zagrebačkih strategija te na rezultatima provedenog savjetovanja o postignućima i rezultatima dosadašnje provedbe mjera i aktivnosti, kao i o prioritetima za sljedeće provedbeno razdoblje. 
 
Glavni cilj Prijedloga Zagrebačke strategije 2027. - 2030., je sprječavanje i suzbijanje diskriminacije te unapređivanje uvjeta za ravnopravno sudjelovanje i neovisno življenje djece s teškoćama u razvoju i osoba s invaliditetom u Gradu Zagrebu. Tijekom razdoblja primjene Strategije Grad Zagreb provodit će mjere i aktivnosti u sljedećim područjima: Odgoj i obrazovanje, Rad i zapošljavanje, Socijalna zaštita i neovisno življenje, Zdravstvena zaštita i rehabilitacija, Pristupačnost, mobilnost i digitalno uključivanje, Participacija i civilno društvo, Kultura i turizam te Sport i slobodno vrijeme. 
 
Sredstva potrebna za provedbu Strategije planirat će se u Proračunu Grada Zagreba i projekcijama za naredno razdoblje, u razdjelima nadležnih gradskih upravnih tijela, u skladu s planiranom dinamikom provedbe pojedinih mjera i aktivnosti. 
 
Mjere i aktivnosti provodit će gradska upravna tijela u suradnji s Povjerenstvom za osobe s invaliditetom Grada Zagreba, tijelima državne uprave, ustanovama i trgovačkim društvima u vlasništvu Grada Zagreba, udrugama osoba s invaliditetom, udrugama koje programski djeluju u korist osoba s invaliditetom te drugim relevantnim dionicima. 
